Man gevonnis wat meisie vermoorArgieffoto ŉ 33-jarige man is Saterdag in die Kuruman-streekhof tot 20 jaar tronkstraf gevonnis vir die moord op sy eks-meisie. Lt.kol. Dimakatso Mooi, woordvoerder van die polisie, sê Olebogeng Magara het sy meisie glo in Desember verlede jaar met ŉ skerp voorwerp doodgesteek nadat hy haar met ŉ ander man sien praat het in ŉ kroeg naby Kuruman. “Hy het na haar toe gestap en haar gevra waarom sy met ŉ ander man praat, waarna hy haar met die skerp voorwerp gesteek het. Sy het probeer weghardloop, maar het inmekaargesak,” sê Mooi. Volgens hom het hy daarna ook sy eks-meisie se vriendin aangerand wat hulp van omstanders wou ontbied. Vir dié oortreding is Magara tot drie jaar tronkstraf gevonnis vir aanranding met die doel om ernstig te beseer en ses maande vir aanranding algemeen. Die vonnisse sal gelyktydig uitgedien word. Magara is ook ongeskik verklaar om ŉ vuurwapen te besit. Die provinsiale kommissaris, lt.genl. Risimati Shivuri, het die vonnisoplegging verwelkom. “Die vonnisoplegging sal dien as afskrikmiddel vir ander oortreders van geslagsgebaseerde geweld,” het hy gesê.